Diaan Lawrenson (gebore 6 April 1978, Vanderbijlpark) is 'n Suid-Afrikaanse aktrise, wat veral bekendheid verwerf het in die SABC 2-sepie, 7de Laan, as die karakter Paula van der Leque. Lawrenson se belangstelling vir die vermaaklikheidswêreld was as kind geprikkel deur haar beste maat van laerskool, wat een van sewe susters was. Dit was ŉ musikale huis, waar die gesinslede gesing en klavier gespeel het. Nadat Lawrenson 7de Laan in 2016 verlaat het, het sy as lektor begin werk by AFDA (African Film Drama and Art School) in Kaapstad. Lawrenson het haar loopbaan as aktrise begin, maar later ook toegespits op die skryf van draaiboeke en hul filmvervaardiging, soos met Hartloop (2015), waarvan sy die teks geskryf en die vervaardiging behartig het. In 2001 het Diaan gegradueer aan AFDA in Johannesburg en sedert 2019 is sy aangewys as dekaan van AFDA se kampus in Kaapstad. Lawrenson is ook die mede-eienaar van die produksiemaatskappy, Jester Productions, wat die vervaardiging van films, teater, musiekvideo’s, industriële DVD’s en dokumentêre opnames behartig.